《记爨使君碑十二韵》
清代·龚鉽

第一滇南石，无双庆道碑。建宁传胄远，庸蜀定迁迟。

四姓崇乡望，千柯振本支。绍班爰采尔，氏爨实因之。

世擅龙骧号，身丁狼暴滋。南中仗磐石，天邑仰风仪。

纯懿清明扇，英雄高略姿。昼游曾衣锦，寝疾遽骑箕。

铭既空千古，珉应重一时。文章真汉晋，字体亦繇芝。

我幸临模在，仍当奕祀垂。阮公犹保护，书派此宗师。

作者简介：龚鉽，字适甫，又字季适，号沤舸，南昌人。贡生，候选教谕。有《四和诗》、《六如诗》。